Document ID: 32008E0487

Reference:
26.6.2008
DA
Den Europæiske Unions Tidende
L 165/41
RÅDETS FÆLLES AKTION 2008/487/FUSP
af 23. juni 2008
til støtte for universaliseringen og gennemførelsen af 1997-konventionen om forbud mod brug, oplagring, produktion og overførsel af personelminer samt om deres destruktion inden for rammerne af den europæiske sikkerhedsstrategi
RÅDET FOR DEN EUROPÆISKE UNION HAR —
under henvisning til traktaten om Den Europæiske Union, særlig artikel 14, og
ud fra følgende betragtninger:
(1)
Det Europæiske Råd vedtog den 12. december 2003 den europæiske sikkerhedsstrategi og udtrykte ønske om en international orden, der bygger på effektiv multilateralisme. Den europæiske sikkerhedsstrategi anerkender De Forenede Nationers pagt som grundlaget for forholdet mellem nationer. Det er en af Den Europæiske Unions prioriteter at styrke De Forenede Nationer og medvirke til at sætte organisationen i stand til at udføre sine opgaver og handle effektivt.
(2)
I FN’s Generalforsamlings resolution 51/45 af 10. december 1996 opfordres alle stater indtrængende til energisk at arbejde for en effektiv, juridisk bindende international aftale om forbud mod brug, oplagring, produktion og overførsel af personelminer.
(3)
Konventionen om forbud mod brug, oplagring, produktion og overførsel af personelminer samt om deres destruktion (konventionen) blev åbnet for undertegnelse den 3. december 1997 og trådte i kraft den 1. marts 1999. Den udgør et omfattende internationalt instrument, som beskæftiger sig med alle spørgsmål vedrørende personelminer, herunder deres brug, produktion og handel, bistand til ofre, minerydning og destruktion af lagre.
(4)
I december 2004 vedtog de stater, der er part i konventionen, Nairobihandlingsplanen for 2005-2009, og de nåede til enighed om en række aftaler om universalisering og gennemførelse af alle aspekter af konventionen.
(5)
I december 2007 vedtog De Forenede Nationers Generalforsamling resolution 62/41 om gennemførelse af konventionen, der anmodede alle stater, der endnu ikke har undertegnet den, om ufortøvet at tiltræde den, opfordrede alle stater, der har undertegnet, men ikke ratificeret konventionen, til ufortøvet at ratificere den og opfordrede alle stater til, hvor det er muligt, at fremme tilslutningen til konventionen via bilaterale, subregionale, regionale og multilaterale kontakter, opsøgende aktiviteter, seminarer og andre midler —
VEDTAGET FØLGENDE FÆLLES AKTION:
Artikel 1
1.   Med henblik på at støtte gennemførelsen af konventionen om forbud mod brug, oplagring, produktion og overførsel af personelminer samt om deres destruktion (konventionen) i overensstemmelse med FN’s Generalforsamlings resolution 62/41 forfølger Den Europæiske Union (EU) følgende mål:
a)
fremme af universaliseringen af konventionen og støtte til forberedelserne af den anden gennemgangskonference om konventionen i 2009
b)
støtte til de deltagende staters fulde gennemførelse af konventionen.
2.   For at nå de i stk. 1 omhandlede mål iværksætter EU følgende projekter:
a)
tilrettelæggelse af op til seks regionale eller subregionale seminarer, der tager sigte på at øge tiltrædelsen og ratificeringen af konventionen og forberede den anden gennemgangskonference i 2009
b)
vedvarende teknisk rådgivning og op til 25 målrettede tekniske bistandsbesøg i deltagende stater med henblik på at yde rådgivning med henblik på at fremsætte henstillinger om fuld gennemførelse af konventionen.
Bilaget indeholder en detaljeret beskrivelse af disse projekter.
Artikel 2
1.   Formandskabet, der bistås af Rådets generalsekretær/den højtstående FUSP-repræsentant, (GS/HR) er ansvarligt for gennemførelsen af denne fælles aktion. Dette sker i fuldt samarbejde med Kommissionen.
2.   Den tekniske implementering af de i artikel 1, stk. 2, omhandlede projekter forestås af støtteenheden til gennemførelse under Det Internationale Center for Humanitær Minerydning (ISU/GICHD) i Genève. Den udfører denne opgave under tilsyn af GS/HR, der bistår formandskabet. Med henblik herpå aftaler GS/HR de nødvendige arrangementer med ISU/GICHD.
3.   Formandskabet, GS/HR og Kommissionen holder løbende hinanden orienteret om projekterne i overensstemmelse med deres respektive beføjelser.
Artikel 3
1.   Det finansielle referencegrundlag for gennemførelsen af de i artikel 1, stk. 2, omhandlede projekter er på 1 070 000 EUR, der finansieres over Den Europæiske Unions almindelige budget.
2.   De udgifter, der finansieres af det i stk. 1 angivne beløb, forvaltes i overensstemmelse med de procedurer og regler, der gælder for Den Europæiske Unions almindelige budget.
3.   Kommissionen overvåger den korrekte forvaltning af de i stk. 2 omhandlede udgifter, der ydes i form af gavebistand. Med henblik herpå indgår den en finansieringsaftale med GICHD. Det skal fremgå af aftalen, at ISU/GICHD sørger for, at EU’s bidrag bliver synligt i en grad, der svarer til dets størrelse.
4.   Kommissionen bestræber sig på at indgå de finansieringsaftaler, der er omhandlet i stk. 3, snarest muligt efter den fælles aktions ikrafttræden. Den underretter Rådet om eventuelle vanskeligheder i forbindelse med denne proces og om datoen for indgåelsen af finansieringsaftalen.
Artikel 4
Formandskabet, der bistås af GS/HR, aflægger rapport til Rådet om gennemførelsen af denne fælles aktion på grundlag af regelmæssige rapporter fra ISU/GICHD. Disse rapporter danner udgangspunkt for Rådets evaluering. Dette sker i fuldt samarbejde med Kommissionen. Den forelægger oplysninger om de finansielle aspekter af gennemførelsen af denne fælles aktion.
Artikel 5
Denne fælles aktion træder i kraft på datoen for vedtagelsen.
Den udløber 21 måneder efter datoen for indgåelsen af den i artikel 3, stk. 3, nævnte finansierings-aftale eller seks måneder efter datoen for vedtagelsen, hvis der ikke er indgået nogen finansieringsaftale inden for denne periode.
Artikel 6
Denne fælles aktion offentliggøres i Den Europæiske Unions Tidende.
Udfærdiget i Luxembourg, den 23. juni 2008.
På Rådets vegne
I. JARC
Formand
BILAG
1.   Mål
Det overordnede mål med denne fælles aktion er at fremme universaliseringen af konventionen og støtte de deltagende staters fulde gennemførelse af konventionen samt yde støtte til forberedelserne af den anden gennemgangskonference, der afholdes i 2009. Der skal sikres størst mulig synergi med EU’s øvrige relevante finansielle instrumenter.
2.   Projekter
2.1.   Fremme af universaliseringen og gennemførelsen af konventionen om forbud mod brug, oplagring, produktion og overførsel af personelminer samt om deres destruktion og forberedelse af gennemgangskonferencen i 2009.
2.1.1.   Målet med projekterne
Fremme tilslutningen til konventionen via regionale og subregionale seminarer og støtte forberedelserne af anden gennemgangskonference.
2.1.2.   Beskrivelse af projekterne
Der vil blive gennemført op til seks regionale og subregionale workshopper til forberedelse af anden gennemgangskonference og fremme af en yderligere universalisering af konventionen.
2.1.3.   Resultater af projekterne
Øget tilslutning til konventionen, fornyet global forståelse for målenes betydning og de forpligtelser, der følger af ratificeringen af konventionen, samt et bedre kendskab til kommende deltagende staters behov i forhold til personellandmineprogrammer.
Bedre forberedelse af anden gennemgangskonference i 2009 via øget regionalt input og netværkssamarbejde.
2.1.4.   Hvor skal seminarerne afholdes?
ISU/GICHD forelægger en liste over de steder, hvor der kan afholdes regionale seminarer, og som derefter godkendes af formandskabet bistået af GS/HR i samråd med Rådets kompetente organer.
Kriterierne for valg af de steder, hvor der skal afholdes seminarer, omfatter vilje og engagement hos en stat i en bestemt region til at være vært for et seminar, omfanget af engagementet i konventionen hos staterne i regionen, og en regional eller subregional organisations engagement.
2.1.5.   Hvem er omfattet af projekterne?
Deltagende og ikke-deltagende stater i konventionen i de regioner, hvor seminarerne afholdes.
2.2.   Støtte til den fulde gennemførelse af konventionen.
2.2.1.   Målet med projekterne
Bistå deltagende stater med gennemførelsen af konventionen.
2.2.2.   Beskrivelse af projekterne
Bistå de stater, der deltager i konventionen, og som er i færd med at opfylde deres forpligtelser i henhold til den.
Der vil blive arrangeret tekniske bistandsbesøg i de deltagende stater med det formål at vurdere den nationale indsats i forhold til de forpligtelser, der følger af konventionen, og yde støtte i tilknytning til andre relevante igangværende programmer og/eller aktiviteter, resultaterne af Nairobitopmødet og de årlige situationsrapporter.
2.2.3.   Resultater af projekterne
—
øget viden om gennemførelsesbestræbelserne på nationalt plan, hvilket kan føre til en yderligere indsats fra EU’s side
—
rådgivning og anbefalinger med hensyn til, hvilket teknisk udstyr der er nødvendigt for at opfylde forpligtelserne i henhold til konventionen
—
udarbejdelse af relevante nationale planer i overensstemmelse med forpligtelserne i henhold til konventionen.
2.2.4.   Hvem er omfattet af projekterne?
Deltagende stater vil blive opfordret til at anmode om bistand. Der træffes en afgørelse på grundlag af, i hvor høj grad den anmodende deltagende stat har indsamlet den nødvendige baggrundsinformation forud for et tilsagn, gjort det nødvendige for at støtte tekniske eksperters besøg og udvist vilje til fuldt ud at udnytte de informationer, som indsatsen resulterer i.
Der vil ved udvælgelsen af deltagere blive taget hensyn til, om disse overholder de tilsagn, de har givet med hensyn til minerydning og destruktion af lagre, inden for de frister, der er fastsat på møderne om konventionen.
ISU/GICHD forelægger en endelig liste over deltagere, som derefter godkendes af formandskabet bistået af GS/HR i samråd med Rådets kompetente organer.
3.   Varighed
Den samlede varighed af gennemførelsen af denne fælles aktion er 21 måneder.
4.   Gennemførelsesinstans
Formandskabet er med bistand fra GS/HR ansvarligt for gennemførelsen af og tilsynet med denne fælles aktion. Formandskabet overlader den tekniske gennemførelse til ISU/GICHD.
ISU/GICHD sørger for, at EU’s bidrag bliver synligt i en grad, der svarer til dets størrelse.
5.   Indberetning
ISU/GICHD udarbejder detaljerede rapporter efter alle planlagte seminarer og tekniske bistandsbesøg.

Summary:
Konventionen om forbud mod personelminer samt om deres destruktion
Konventionen om forbud mod personelminer samt om deres destruktion
 
RESUMÉ AF:
Fælles aktion 2008/487/FUSP — 1997-konventionen om forbud mod brug, oplagring, produktion og overførsel af personelminer samt om deres destruktion
Afgørelse (FUSP) 2017/1428 til støtte for gennemførelsen af Maputohandlingsplanen
HVAD ER FORMÅLET MED DEN FÆLLES AKTION OG AFGØRELSEN?
Den fælles aktion har til formål at støtte gennemførelsen af konventionen om forbud mod personelminer (APMBC) gennem visse specifikke handlinger. EU’s støtte til konventionen er baseret på EU’s sikkerhedsstrategi fra 2003 (i mellemtiden erstattet af EU’s globale strategi).
Afgørelsen støtter Maputohandlingsplanen om gennemførelsen af APMBC mellem 2014 og 2019, og den fastsætter en række mål, som skal medvirke til at opnå dette.
HOVEDPUNKTER
Konventionen om forbud mod personelminerMere end 80 % af FN’s medlemsstater er deltagere i konventionen, dvs. at de har ratificeret konventionen. USA, Rusland og Kina er ikke deltagere i konventionen.  Alle EU-lande er deltagere i konventionen.  Deltagere i konventionen aftaler, at de ikke må:bruge personelminer*udvikle, producere, erhverve, lagre, beholde eller overføre personelminerbistå andre med eller opmuntre eller forlede andre til at indlade sig på aktiviteter, som konventionen forbyder.  Deltagere i konventionen skal destruere alle personelminelagre inden fire år og rydde minerede områder under deres jurisdiktion eller kontrol inden ti år.  EU’s fælles aktion fastsætter to mål:at fremme tilslutningen til konventionen i de lande, som endnu ikke deltager (kaldet »universalisering«)  at støtte deltagernes fulde gennemførelse af konventionen.  For at nå disse mål indeholder den fælles aktion to former for handlinger:tilrettelæggelse af regionale eller subregionale seminarer for at fremme landenes tilslutning til konventionen  teknisk rådgivning og tekniske bistandsbesøg i landene med henblik på fuld gennemførelse.  Maputohandlingsplanen 2014-2019
Handlingsplanen har som mål at tackle tre hovedspørgsmål i forbindelse med gennemførelsen af APMBC:universaliseringen af konventionen  at sørge for at de deltagende stater, som endnu ikke har tømt deres lagre eller ryddet deres eksisterende miner, overholder konventionen  personelmineofres rettigheder og disses integration i nationale politikker og lovgivninger om handicappedes rettigheder.  De deltagende stater aftalte at fremme universaliseringen og gennemføre deres resterende forpligtelser.
EU støtter en række projekter, som skal hjælpe med at nå disse mål, på baggrund af Rådets afgørelse fra 2017, herunder:minerydning — herunder ved at hjælpe og styrke planlægningen i op til fem lande, som har forestående minerydningsfrister  bistand til ofre — støtte integrationen af programmer for bistand til ofre i bredere nationale politikker  universalisering — støtte formandskabet for konventionen og en taskforce på højt plan i at inddrage ikkesignatarlande  destruktion af lagre.  Finansiel støtte
Næsten alle de hårdest ramte lande modtager finansiel støtte. Disse lande omfatter Colombia, Den Demokratiske Folkerepublik Laos, Irak, Kroatien, Libanon, Libyen, Myanmar, Syrien, Tchad og Ukraine.
Mellem 2012 og 2016 støttede EU og EU-landene med mere end 600 mio. EUR.
Minerydningsaktiviteterne støttes gennem en række af EU’s udenrigspolitiske instrumenter, herunder:instrument til finansiering af udviklingssamarbejde  instrumentet, der bidrager til stabilitet og fred  Den Europæiske Udviklingsfond.  
HVORNÅR GÆLDER DEN FÆLLES AKTION OG AFGØRELSEN FRA?
Den fælles aktion trådte i kraft den 23. juni 2008, og afgørelsen trådte i kraft den 4. august 2017.
BAGGRUND
For yderligere oplysninger henvises til:Konventionen om forbud mod brug, oplagring, produktion og overførsel af personelminer samt om deres destruktion (webstedet for konventionen om forbud mod personelminer)  Personelminer, håndvåben og lette våben (Europa-Kommissionen).  
VIGTIGE BEGREBER
Personelmine: en mine udformet til at eksplodere ved en persons tilstedeværelse, nærhed eller kontakt og som kan lamme, skade eller dræbe en eller flere personer.
HOVEDDOKUMENTER
Rådets fælles aktion 2008/487/FUSP af 23. juni 2008 til støtte for universaliseringen og gennemførelsen af 1997-konventionen om forbud mod brug, oplagring, produktion og overførsel af personelminer samt om deres destruktion inden for rammerne af den europæiske sikkerhedsstrategi (EUT L 165 af 26.6.2008, s. 41-44).
Rådets afgørelse (FUSP) 2017/1428 af 4. august 2017 til støtte for gennemførelsen af Maputohandlingsplanen om gennemførelsen af 1997-konventionen om forbud mod brug, oplagring, produktion og overførsel af personelminer samt om deres destruktion (EUT L 204 af 5.8.2017, s. 101-109).
TILHØRENDE DOKUMENTER
Rådets afgørelse 2012/700/FUSP af 13. november 2012 inden for rammerne af den europæiske sikkerhedsstrategi til støtte for gennemførelsen af Cartagenahandlingsplanen for 2010-2014, der er vedtaget af de stater, der er part i 1997-konventionen om forbud mod brug, oplagring, produktion og overførsel af personelminer samt om deres destruktion (EUT L 314 af 14.11.2012, s. 40-46).
seneste ajourføring 18.07.2018